Det Økonomiske og Sociale Udvalgs udtalelse om "Kommissionens forslag til Rådets afgørelse om nedsættelse af et udvalg for social beskyttelse"

(2000/C 204/12)

Det Økonomiske og Sociale Udvalg besluttede den 24. maj 2000 under henvisning til forretningsordenens artikel 23, stk. 3, på eget initiativ at afgive udtalelse om det ovennævnte emne.

Det forberedende arbejde henvistes til ØSU's Sektion for Beskæftigelse, Sociale og Arbejdsmarkedsmæssige Spørgsmål og Borgerrettigheder, som udpegede Giacomina Cassina til ordfører. Sektionen vedtog sin udtalelse den 5. maj 2000.

Det Økonomiske og Sociale Udvalg vedtog på sin 373. plenarforsamling af 24. og 25. maj 2000, mødet den 24. maj, med 111 stemmer for, 1 imod og 5 hverken for eller imod, følgende udtalelse.

1. Indledning - forslagets indhold

1.1. Efter at have udsendt meddelelsen "En samordnet strategi til modernisering af den sociale beskyttelse" den 14. juli 1999(1) og på baggrund af konklusionerne fra Rådets møde (socialministrene) af 29. november 1999 og fra Rådets møde (almindelige anliggender) af 17. december 1999, som stadfæstede hovedprincipperne i forslagene i nævnte meddelelse, har Kommissionen nu offentliggjort et forslag til Rådets afgørelse om nedsættelse af et udvalg for social beskyttelse(2), som i givet fald vil få navnet "Det Europæiske Udvalg for Social Beskyttelse" (EUSB).

1.2. I sin udtalelse om ovennævnte meddelelse fra Kommissionen af 14. juli 1999(3) lagde ØSU stor vægt på, at der udvikles egnede mekanismer, som sikrer, at alle berørte interesser inddrages, idet det pegede på, at man ikke kan forestille sig en modernisering, ja en forbedring, af de sociale tryghedssystemer uden en stærk konsensus. Denne konsensus skal skabes på såvel nationalt som EU-plan. Mere specielt krævede ØSU, at gruppen af højtstående embedsmænd fra medlemsstaterne, som skal forestå forvaltningen af den samordnede moderniseringsstrategi, fastsætter procedurer for inddragelse af arbejdsmarkedets parter og andre organer og institutioner, der repræsenterer de forskellige samfundsgruppers interesser.

1.3. I det forslag til afgørelse, som er genstand for nærværende udtalelse, foreslås det at kalde gruppen af højtstående embedsmænd for "Det Europæiske Udvalg for Social Beskyttelse" (EUSB); udvalgets sammensætning og opgaver vil være følgende:

a) EUSB består af to repræsentanter pr. medlemsstat og af to repræsentanter fra Kommissionen;

b) EUSB vil bl.a. have til opgave (forslaget til afgørelse, artikel 1):

- at overvåge den sociale beskyttelsespolitik i medlemsstaterne,

- at lette udveksling af oplysninger, erfaringer og god praksis mellem medlemsstaterne og Kommissionen,

- at udarbejde en årsberetning om social beskyttelse, som forelægges Rådet, og som redegør for, hvordan strategien skal udmøntes for at nå de mål, Rådet har opstillet;

c) på anmodning af Rådet eller Kommissionen kan udvalget udarbejde udtalelser eller udføre andre opgaver inden for sit kompetenceområde;

d) udvalget skal, i det omfang det er hensigtsmæssigt, arbejde sammen med andre kompetente organer og udvalg, der beskæftiger sig med økonomiske spørgsmål og sociale og arbejdsmarkedsmæssige forhold;

e) udvalget etablerer egnede kontakter med arbejdsmarkedets parter.

1.4. ØSU synes, at Kommissionens forslag går i den rigtige retning, men bør præciseres på en række punkter. På den baggrund fremfører ØSU en række kommentarer og forslag nedenfor.

2. Bemærkninger

2.1. ØSU påskønner, at Kommissionen i begrundelsen til forslaget bekræfter, at samarbejdet omkring den samordnede strategi rummer tre hovedelementer: Gruppen af højtstående embedsmænd (det fremtidige EUSB), systematisk anvendelse af "beretningen om social beskyttelse i Europa" og inddragelse af alle relevante aktører. Dette svarer fuldstændigt til den indfaldsvinkel, ØSU tog i den nævnte udtalelse om "Den samordnede strategi".

2.2. ØSU tager imidlertid forbehold over for ordlyden af selve forslaget til afgørelse, fordi der enten mangler bestemmelser til implementering af de tre hovedelementer, eller disse ikke er videre præcise - specielt savnes der en mekanisme, der sikrer samarbejdet med arbejdsmarkedets parter (bestemmelsen i artikel 1, stk. 4, fastsætter blot, at udvalget etablerer "hensigtsmæssige kontakter" med arbejdsmarkedets parter). ØSU foreslår, at der i slutningen af artikel 1, stk. 4, for klarhedens skyld tilføjes: "bl.a. ved at fastsætte informations- og høringsprocedurer og mulighed for, at delegationer af arbejdsmarkedets parter kan deltage i visse af dets møder".

2.2.1. For at sikre, at arbejdsmarkedets aktører til enhver tid inddrages i de nationale EUSB-repræsentanters overvejelser og aktiviteter, er det i øvrigt nødvendigt, at medlemsstaternes regeringer påser, at der på det nationale plan er procedurer og fora for information, høring og inddragelse af arbejdsmarkedets parter.

2.3. ØSU værdsætter ordlyden af artikel 1, stk. 3, hvor det hedder, at EUSB "i det omfang det er hensigtsmæssigt (skal) samarbejde med andre relevante organer og udvalg vedrørende sociale og arbejdsmarkedsmæssige forhold samt økonomisk politik", fordi det er af den opfattelse, at ØSU har netop den profil, der sigtes til i denne artikel, og det erklærer sig fuldt rede til at stille sine erfaringer til EUSB's rådighed.

2.3.1. ØSU vil med stor opmærksomhed følge EUSB's endelige oprettelse og fremtidige arbejde. Især anmoder ØSU om at blive holdt systematisk underrettet om EUSB's aktiviteter, så det selv kan yde sit bidrag enten ved at afgive initiativudtalelser og informationsrapporter eller ved at fungere som bindeled mellem EUSB og de organisationer, som dets egne medlemmer udgår fra, hvor sidstnævnte kunne anspore deres respektive organisationer til at tage initiativer på nationalt og/eller EU-plan.

2.4. ØSU ser i øvrigt gerne, at EUBS i regi af samarbejdet med de andre institutioner bevidst plejer kontakterne med Europa-Parlamentet, som har signaleret, at det vil bidrage aktivt til "den samordnede strategi til modernisering af den sociale beskyttelse".

2.5. ØSU må beklage, at man helt har overset, at ansøgerlandene også bør inddrages i strategien. Det ser meget gerne, at EUSB selv prioriterer dette meget væsentlige punkt højt i sit arbejde, og det erklærer sig rede til at stille de erfaringer, det har høstet i sine kontakter med repræsentanterne for det økonomiske og sociale liv i disse lande, til EUSB's disposition.

2.6. ØSU kræver, at EUSB's arbejde baseres på omhyggeligt indsamlet materiale, som viderekommunikeres til en bredere kreds og diskuteres. I så henseende indtager Kommissionen en nøglerolle i og med, at den varetager EUSB's sekretariat, ligesom den forbedrede årsberetning om den sociale beskyttelse i Europa spiller en yderst vigtig rolle, eftersom den vil være et vigtigt værktøj i den samordnede strategi.

2.7. Uden at foregribe de beslutninger, EUSB måtte træffe inden for rammerne af den autonomi, det har, er det for ØSU et krav, at årsberetningerne skal vedrøre de fire målsætninger i strategien samt mainstreaming, og den ene målsætning må ikke prioriteres frem for den anden. De fire hovedmålsætninger - sørge for, at det kan betale sig at arbejde og sikre en fast indkomst, sikre pensionerne og gøre pensionsordningerne bæredygtige, fremme social integration samt sikre bæredygtige sundhedsydelser af høj kvalitet - er nøje indbyrdes forbundet, og fremskridt hen imod én målsætning må nødvendigvis indebære fremskridt hen imod de øvrige.

2.8. ØSU bemærker, at Kommissionen skal varetage sekretariatsfunktionen for EUSB (artikel 3, stk. 2). I så henseende udtrykker ØSU stor betænkelighed ved det spænd, der er mellem de annoncerede ambitioner i form af den skitserede strategi og de midler, der står til rådighed for strategien. De materielle og personalemæssige ressourcer, der stilles til rådighed, er således helt utilstrækkelige: Ifølge finansieringsoversigtens punkt 10.1 skal der afsættes to stillinger, nærmere bestemt to tjenestemænd i A-kategorien på 60 %'s deltid og én fra kategori C på 80 %'s deltid; der er ifølge punkt 10.2 også afsat ekstra personalemæssige ressourcer, men også her drejer det sig kun om to personer/år x euro 108000 (enhedsomkostninger).

2.8.1. Det er ØSU's vurdering, at de samlede ressourcer, der afsættes, er helt utilstrækkelige set i forhold til de opgaver, som EUSB forudsættes at løse. Det anmoder derfor Kommissionen om at revurdere sine ressourceskøn. EUSB skal opbygge en betydelig arbejdsaktivitet og skal f.eks. kunne rekvirere studier og redegørelser af høj kvalitet, foretage høringer og om nødvendigt tjenesterejser på stedet (ud over de to møder, der skal finde sted hvert år i de medlemsstater, der varetager formandskabet) for at indsamle data til benchmarking.

Bruxelles, den 24. maj 2000.

Beatrice Rangoni Machiavelli

Formand for

Det Økonomiske og Sociale Udvalg

(1) KOM(97) 347 endelig udg.

(2) KOM(2000) 134 endelig udg.

(3) EFT C 117 af 26.4.2000, s. 33.